РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/90-21

22. април 2021. године

Б е о г р а д

**З А П И С Н И К**

**12. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 24. МАРТА 2021. ГОДИНЕ**

 Седница је почела у 8,30 часова.

Седницом је председавала Биљана Пантић Пиља, заменица председника Одбора.

 Седници су присуствовали чланови Одбора: Велибор Милојчић, Небојша Павловић, Ненад Барош, Јелена Жарић Ковачевић, Тома Фила и Сања Јефић Бранковић.

Седници је присуствовао и: Маријан Ристичевић, заменик члана Ђорђа Комленског и Дубравка Краљ, заменик члана Владана Заграђанина.

 Седници нису присуствовали чланови Одбора: Владимир Ђукановић, Сања Лакић, доц. др Михаило Јокић, др Александар Мартиновић, Жарко Мићин, Ђорђе Дабић, Драган М. Марковић и Даниел Ђивановић, нити њихови заменици.

 Седници су присуствовали и: Иван Јовичић, заменик председника Високог савета судства и изборни члан Високог савета судства из реда судија и Наташа Ђелић, шеф одсека за статусна питања судија.

 **Пре утврђивања дневног реда Одбор је једногласно усвојио записнике са 8, 9. и 10. седнице Одбора.**

 Заменица председника Одбора је ставила на гласање, а чланови и заменици чланова Одбора су **једногласно** утврдили следећи

 Д н е в н и р е д:

1. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-351/21 од 02. марта 2021. године);
2. Разматрање Предлога одлуке о избору председника Врховног касационог суда, који је поднео Високи савет судства (број 119-429/21 од 16. марта 2021. године);
3. Утврђивање Предлога одлуке о престанку функције јавног тужиоца у Вишем јавном тужилаштву у Смедереву (допис број 118-368/21 од 03. марта 2021. године);
4. Предлагање кандидата Одбора за чланове Комисије за контролу извршења кривичних санкција.

**ПРВА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-351/21 од 02. марта 2021. године).

 **Иван Јовичић** је рекао да је Високи савет судства спровео поступак предлагања кандидата у складу са законоским одредбама.

 Председавајућа је отворила расправу у вези са овом тачком дневног реда, па како се нико није јавио за реч, закључила је расправу и предложила:

-Да Одбор констатује да је Високи савет судства поднео Предлог одлуке о избору судије који се први пут бира на судијску функцију као овлашћени предлагач у складу са чланом 51. Закона о судијама, те да предложи Народној скупштини да прихвати Предлог одлуке о избору судије који се први пут бира на судијску функцију за Привредни суд у Зајечару.

 -Да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **једногласно** прихватили наведене предлоге.

**ДРУГА ТАЧКА -** Разматрање Предлога одлуке о избору председника Врховног касационог суда, који је поднео Високи савет судства (број 119-429/21 од 16. марта 2021. године).

 **Иван Јовичић** је рекао да је Високи савет судства спровео поступак предлагања кандидата у складу са законоским одредбама. Јовичић је нагласио да је реч о квалитетном кандидату без обзира што је она била једини кандидат.

 Заменица председника Одбора је отворила расправу у вези са овом тачком дневног реда у којој су учествовали: Маријан Ристичевић и Иван Јовичић.

 **Маријан Ристичевић** је поставио питање да ли је овај поступак избора председника Врховног касационог суда у складу са Уставом и замолио господина Јовичића да појасни процедуру за избор председника Врховног касационог суда.

 **Иван Јовичић** је објаснио да не постоји тачно прописана процедура за избор председника Врховног касационог суда осим процедуре предвиђене Правилником Високог савета судств који регулише избор председника судова и судија који се први пут бирају на судиску функцију које бира Народна скупштина. Јовичић је истакао да је поступак јединствен без обзира на ниво за који се бира судија, односно председник суда.

 Како се више нико није јавио за реч заменица председника Одбора је закључила расправу у вези са овом тачком дневног реда и предложила:

-Да на основу члана 51. и члана 201. Пословника Народне скупштине, Одбор за правосуђе, државну управу и локалну самоуправу да МИШЉЕЊЕ на Предлог одлуке о избору председника Врховног касационог суда, који је поднео Високи савет судства, тако што ће да констатује да је Високи савет судства поднео Предлог одлуке о избору председника Врховног касационог суда као овлашћени предлагач, у складу са чланом 79. став 1. Закона о судијама, те да предложи Народној скупштини да прихвати Предлог одлуке о избору председника Врховног касационог суда Јасмине Васовић, судије Врховног касационог суда.

 -Да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **једногласно** прихватили наведене предлоге.

**ТРЕЋА ТАЧКА** - Утврђивање Предлога одлуке о престанку функције јавног тужиоца у Вишем јавном тужилаштву у Смедереву (допис број 118-368/21 од 03. марта 2021. године).

Председавајућа је обавестила присутне да је Државно веће тужилаца доставило одлуку којом је утврђено да су испуњени услови да Драгану Лопушини, јавном тужиоцу у Вишем јавном тужилаштву у Смедереву, на основу члана 89. став 1. Закона о јавном тужилаштву, престане функција јавног тужиоца по сили закона, због навршења радног века, са даном 03. септембар 2021. године и предложила:

**-**Да Одбор утврди Предлог одлуке о престанку функције јавног тужиоца Драгану Лопушини, јавном тужиоцу у Вишем јавном тужилаштву у Смедереву, са даном 03. септембар 2021. године, услед навршења радног века и упути га Народној скупштини на усвајање.

-Да за представника Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **једногласно** прихватили наведене предлоге.

**ЧЕТВРТА ТАЧКА** - Предлагање кандидата Одбора за чланове Комисије за контролу извршења кривичних санкција.

Председавајућа је обавестила присутне да Народна скупштина, у складу са чланом 278. Закона о извршењу кривичних санкција и Одлуком о образовању Комисије за контролу извршења кривичних санкција треба да образује Комисију за контролу извршења кривичних санкција (у даљем тексту: ККИКС).

Председавајућа је истакла да Народна скупштина доноси одлуку о избору чланова Комисије на предлог Одбора за правосуђе, државну управу и локалну самоуправу, као и да се Комисија образује у саставу:

               -  три члана који се бирају из реда чланова или заменика чланова одбора у чијем је делокругу правосуђе,

               -   једног чланa који се бира из реда чланова или заменика чланова одбора у чијем су делокругу питања из области људских права и

   -  једног чланa који се бира из реда чланова или заменика чланова одбора у чијем су делокругу питања из области здравља или социјалне политике.

Рекла је да су три наведена одбора доставили своје предлоге Одбору за правосуђе, државну управу и локалну самоуправу, те је потребно да и Одбор за правосуђе одреди своје кандидате за чланове ККИКС-а.

Председавајућа је констатовала да су заинтересованост за рад у овој комисији изразили Јелена Жарић Ковачевић, члан Одбора и Дејан Кесар, заменик члана Одбора, те да је потребно одредити још једног члана Одбора.

Заменица председника Одбора је отворила расправу у вези са овом тачком дневног реда.

 Дубравка Краљ је изразила жељу да постане члн Комисије за контролу извршења кривичних снакција.

Заменица председника Одбора је закључила расправу пошто се нико више није јавио за реч у вези са овом тачком дневног реда и предложила:

-Да Одбор за правосуђе, државну управу и локалну самоуправу предложи:

-Јелену Жарић Ковачевић, Дејана Кесара и Дубравку Краљ за кандидате за чланове Комисије за контролу извршења кривичних санкција.

Чланови и заменици чланова Одбора су **једногласно** прихватили наведени предлог.

Председавајућа је обавестила присутне да је потребно да Одбор за правосуђе одлучи о томе ког кандидата ће предложити као члана ККИКС-а између:

 - др Марка Богдановића, кога је предложио Одбор за здравље и породицу као свог члана и

- Данијеле Вујичић, коју је предложио Одбор за рад, социјална питања, друштвену укљученост и смањење сиромаштва, као свог члана.

Заменица председника Одбора је отворила расправу у вези са овом тачком дневног реда и за реч се јавио **Маријан Ристичевић** који је предложио да чланови Одбора гласају за сваког кандидата појединачно, па ко буде добио већи број гласова сматраће се да је изабран за кандидата за члана ККИКС-а који ће бити предложен Народној скупштини од стране Одбора за правосуђе.

Пошто се нико више није јавио за реч у вези са овом тачком дневног реда, заменица председника Одбора закључила је расправу и предложила:

* Да Одбор за правосуђе, државну управу и локалну самоуправу предложи за члана Комисије за контролу извршења кривичних санкција Данијелу Вујичић, коју је предложио Одбор за рад социјална питања, друштвену укљученост и смањење сиромаштва.

Чланови и заменици чланова Одбора су **већином гласова** ( 5 гласова „за“) прихватили наведени предлог.

Седница је завршена у 9,00 часова.

 СЕКРЕТАР ПРЕДСЕДНИК

 Сања Пецељ Владимир Ђукановић